Folketing
2004-12-08

Også dette lovforslag kan Kristendemokraterne give sin principielle tilslutning til. Lovforslaget bygger jo på en grundig betænkning om gældssanering afgivet af Konkursrådet, og også lovforslaget bærer præg af, at man har arbejdet grundigt på baggrund af betænkningen som sådan. Jeg vil blot nævne tre ting her i forbindelse med førstebehandlingen. Vi er for det første meget tilfredse med, at man i forhold til reglerne i konkursloven efter lovforslaget får skabt en mere ensartet og forudsigelig retsstilling både for skyldneren og for kreditoren. Det synes vi er et vigtigt formål med lovforslaget. Det andet, som jeg også har hæftet mig ved, er, at regeringen nu følger op på sin handlingsplan for iværksættere fra januar 2003, så også erhvervsdrivende kan få gældssanering. Det synes vi er udmærket, og det kan være med til at fremme iværksætteriet; det ser vi positivt på.